
Skadefellingstillatelse på bjørn i Polmak i Tana kommune

Vi viser til telefonsamtaler samt e-post 15. august med søknad om fellingstillatelse.

Fylkesmannen i Finnmark innvilger søknad om skadefelling av en (1) bjørn i Polmakområdet i Tana kommune. Fellingstillatelsen er begrunnet i dokumenterte tap av sau samt mulighetene for ytterligere skader. Det er gitt nærmere vilkår for fellingstillatelsen. Tillatelsen gjelder fra et jaktlag er etablert og meldt inn til Fylkesmannen og fram til og med fredag 2. september 2005.

Grunnlaget for avgjørelsen

Tillatelsen er gitt med hjemmel i § 12 i lov om viltet (viltloven) av 29. mai 1981 nr. 38, med senere endringer, og § 8 og 9 i forskrift om forvaltning av rovvilt av 18. mars 2005, jf. Direktoratet for naturforvaltnings (DN) brev av 10. juni 2005 der fylkesmennene i region 8 (Troms og Finnmark) er gitt myndighet til å forvalte betinget fellingstillatelse på 2 bjørn i innen gitt tidsramme og under gitte vilkår. Etter felling av ei ung binne på Svanvik i Pasvik den 4. august gjenstår en bjørn i denne rammen.

Fellingstillatelse kan gis for å forhindre at bjørn gjør skade på bufe eller tamrein. Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning. Ved avgjørelsen skal det særlig tas hensyn til

· områdets betydning som beitemark

· skadenes omfang og utvikling

· potensialet for framtidige skader

Fellingstillatelsen gis på bakgrunn av dokumenterte akutte tap av sau forårsaket av bjørn, potensialet for ytterligere skade og områdets betydning som beitemark. Fellingstillatelsen skal være rettet mot skadevoldende individ.

Det har siden søndag 14. august totalt blitt påvist 8 sauer som er dokumentert drept av bjørn i det aktuelle området. Kadavrene er undersøkt av Fjelltjenesten i Tana. Det beiter nærmere 300 sau i området.

Bjørnebestanden

Bjørneobservasjoner i Finnmark har i 1980- og 1990-årene i hovedsak vært gjort innenfor kjerne​områdene for bjørn i Pasvik og Øvre Anárjohka, med størst aktivitet i Pasvik. 

Det har vært rolig i Polmakområdet siden en slagbjørn ble skutt i 1997. Inntil bjørnen slo til hadde sauene i år holdt seg samlet og i ro i beiteområdet, og det vurderes derfor som mest sannsynlig at dette er en bjørn på vandring fra andre områder. På bakgrunn av generell kunnskap om bjørnens utvandringsmønster er det da mest sannsynlig at dette er en hannbjørn.

Det er Fylkesmannens vurdering at en evt. felling av bjørn i området ikke vil ha en negativ effekt på bestanden av bjørn i rovviltregion 8.

Forebyggende tiltak

Nedsanking vil trolig være det mest effektive tiltaket for å forebygge tap. Det er nå såpass seint i beitesesongen at dette vurderes som et svært aktuelt tiltak. Fylkesmannen har derfor oppfordret de to rammete sauebøndene til dette og vist til tilskuddsordningene for forebyggende tiltak.

Klageadgang

Fylkesmannens vedtak kan påklages til Direktoratet for naturforvaltning innen tre uker jf. forvaltningslovens regler. Eventuell klage begrunnes og adresseres til Fylkesmannen i Finnmark.

Følgende vilkår er knyttet til fellingstillatelsen:
Område

Fellingstillatelsen gjelder i et område i Tana kommune avgrenset av Tanaelva, riksgrensa mot Finland, kommunegrensa mot Unjárga/Nesseby kommune og Jávvájohka/Korsmyrane i nordøst.

Krav til deltakere og utøvelse

Andreas Njarga har fått i oppdrag å oppnevne et jaktlag som skal stå for fellingen. Før jakta kan påbegynnes må navn og telefonnummer til jaktleder og navn på resten av jaktlaget meddeles Fylkesmannen og lensmannen. Jaktlagets størrelse må være slik at det sikres kommunikasjon mellom jegerne. Dette for å unngå at det felles flere dyr enn det fellingstillatelsen gjelder.

Jaktleder er ansvarlig for å gjøre dette brevet kjent for jaktlaget, samt å kontrollere at jegerne har oppfylt kravene om avlagt storviltprøve i 2005, og innbetalt jegeravgift for inneværende jaktår. Kun personer som er innmeldt og registrert hos Fylkesmannen kan delta på denne fellings​tillatelsen.
Ved felling skal det brukes våpen og ammunisjon som er godkjent for felling av elg, hjort og villrein. Anslagsenergi for ammunisjon med kulevekt mellom 9 og 10 gram skal være minst 2700 joule (275 kgm) på 100 meters avstand. For ammunisjon med kulevekt på 10 gram eller mer skal anslagsenergien være minst 2200 joule (225 kgm) målt på 100 meters avstand. Det skal benyttes ekspanderende prosjektil. 

Bruk av hund må skje i henhold til hundelovens bestemmelser. Det betyr at hund skal være fulgt og kontrollert på aktsom måte, og at båndtvangen fram til og med 20. august gjelder.

Oppnevnte jegere forplikter seg til å utøve jakta på en human og sikkerhetsmessig forsvarlig måte, jf. viltlovens § 19. Den/de som måtte såre bjørn under forsøk på felling i henhold til tillatelsen, plikter å gjøre det de kan for å få avlivet bjørnen. Vedkommende plikter å forvisse seg om påskutt dyr er truffet. 

Jf. § 17 i forskrift om forvaltning av rovvilt skal den som under jakt eller ved skadefelling/lisensfelling skadeskyter gaupe, jerv, bjørn, ulv eller kongeørn uten opphold underrette Fylkesmannen og nærmeste politimyndighet. Fylkesmannen avgjør videre gjennomføring og avslutning av ettersøk. De som har deltatt i forsøket på felling eller jakt skal uten godtgjørelse bistå forvaltningsmyndighet eller politimyndighet i det videre ettersøk.

Ikke binne med unger, ikke når bjørn er felt i Troms

Fellingstillatelsen skal rettes mot det individ som gjør skade, jakta bør konsentreres i de områder der det er funnet kadaver. Fellingstillatelsen gjelder ikke for binne med unger som går sammen.

Tillatelsen gjelder ikke lenger dersom det felles bjørn på skadefellingstillatelse gitt i Troms. Fylkesmannen vil da umiddelbart ta kontakt med jaktlagets leder, og all jakt må straks stoppes.

Etter felling

Når felling av bjørn har skjedd, skal dette omgående meldes til Fylkesmannen på ett av følgende telefonnummer: 78950300, 78950373, 97185280, 93494380. Fjelltjenesten og lensmannen skal også informeres. Tid og sted for fellingen skal oppgis.

All jakt stanses ved fellingstillatelsens utløp, eller hvis Fylkesmannen av andre årsaker finner å måtte stoppe jakta.

Bjørn som blir felt på denne tillatelsen er viltfondets eiendom. Ingen kan derfor på noen måte gjøre seg nytte av felt bjørn uten nærmere samtykke fra forvaltningsmyndigheten. Felt bjørn skal behandles på en slik måte at byttets verdi ikke forringes unødig. 

Nye skader i området

Hvis nye skader blir registrert i området eller det skjer andre endringer i skadebildet, skal Fylkesmannen umiddelbart kontaktes for eventuell ny vurdering av fellingstillatelse og fellingsområde.

	Med hilsen

Bente Christiansen

fylkesmiljøvernsjef
	Ørjan Werner Jenssen

naturforvalter

